Up-1/01
Natisni
Opravilna št.:
Up-1/01
Datum odločitve:
6. 2. 2001
ECLI:
ECLI:SI:USRS:2001:Up.1.01
Akt:
Ustavna pritožba A. A., C. C., Č. Č., D. D., E. E., F. F., G. G., H. H., I. I., J. J., K. K., L. L., M. M. in N. N. zaradi kršitve pravice do sojenja brez nepotrebnega odlašanja v postopku pred Delovnim sodiščem v Kopru št. Pd 212/98
Izrek:
Ustavna pritožba A. A., C. C., Č. Č., D. D., E. E., F. F., G. G., H. H., I. I., J. J., K. K., L. L., M. M. in N. N. zaradi kršitve pravice do sojenja brez nepotrebnega odlašanja v postopku pred Delovnim sodiščem v Kopru št. Pd 212/98 se zavrže.
Evidenčni stavek:
Ker pritožniki niso izčrpali vseh pravnih sredstev je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
3. 1. 2001
Vrsta odločitve:
sklep
Vrsta rešitve:
zavrženje
Dokument:
US20645
Up-1/01
6. 2. 2001
S K L E P
Ustavno sodišče je v postopku za preizkus ustavne pritožbe A. A. iz Ž. in drugih, ki jih zastopa B. B., odvetnik v Z. na seji senata dne 6. februarja 2001
s k l e n i l o:
Ustavna pritožba A. A., C. C., Č. Č., D. D., E. E., F. F., G. G., H. H., I. I., J. J., K. K., L. L., M. M. in N. N. zaradi kršitve pravice do sojenja brez nepotrebnega odlašanja v postopku pred Delovnim sodiščem v Kopru št. Pd 212/98 se zavrže.
O b r a z l o ž i t e v
1. Pritožniki navajajo, da so v letu 1995 vložili tožbo zoper odločbo družbe O. O., na podlagi katere jim je prenehalo delovno razmerje. V letu 1996 je bila izdana prva sodba, ki pa je bila po pritožbi O. O. v letu 1998 razveljavljena. Ponovno je bilo na prvi stopnji odločeno s sodbo št. Pd 212/98 z dne 30. 3. 1999.
Zoper to sodbo so pritožniki maja 1999 vložili pritožbo, o kateri še ni bilo odločeno.
2. Pritožniki menijo, da je sodba nezakonita, predvsem pa naj bi postopek trajal nesorazmerno dolgo. Znani so jim tudi primeri, ko je bilo o kasneje vloženih pritožbah že odločeno. Pri pritožnikih pa gre za osebe, ki so pretežno invalidi in so ostali brez zaposlitve, sredstev za preživljanje in brez vseh socialnih zavarovanj. Zatrjujejo kršitev 2., 14., 22., 23., 25. in 51. člena Ustave.
3. Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo ob pogojih, ki jih določa ta zakon, vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Ustavna pritožba se lahko vloži, če so izčrpana vsa pravna sredstva (prvi odstavek 51. člena ZUstS). Glede na navedeno ustavna pritožba neposredno zoper ravnanje ali opustitev dolžnega ravnanja (neaktivnost sodišča, ko je sam postopek pred pristojnim sodiščem še v teku) ni možna. Kljub temu pa Ustava zagotavlja tudi sodno varstvo pravice do sojenja v razumnem roku. O zakonitostih dejanj, s katerimi se posega v ustavne pravice posameznika, tako po določbi drugega odstavka 157. člena Ustave odloča (če ni zagotovljeno drugo sodno varstvo) pristojno sodišče v upravnem sporu. Po določbah Zakona o upravnem sporu (Uradni list RS, št. 50/97 in nasl. - ZUS) je za navedeni postopek pristojno Upravno sodišče. Šele zoper odločitve pristojnih sodišč v upravnem sporu je ob izpolnjenih pogojih iz ZUstS mogoče vložiti ustavno pritožbo.
4. Ker pritožniki niso izčrpali pravnih sredstev je Ustavno sodišče ustavno pritožbo zavrglo.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZustS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan